Diari Oficial de la Generalitat Valenciana


Sumari del DOGV 3280, del 07-07-1998 (1998/5018)

RESOLUCIÓ de 14 de maig, de 1998, del Servei Territorial d'Ocupació, Indústria i Comerç de Castelló, per la qual s'autoritza parcialment a l'Empresa Nacional del Gas, SA (Enagás) la realització de les instal·lacions del projecte definitiu del Ramal de Proquimed i Central Tèrmica de Castelló als termes municipals de Burriana, Vila-real, Almassora i Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3280

Data del DOGV
:   07-07-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/5018


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 14 de maig, de 1998, del Servei Territorial d'Ocupació, Indústria i Comerç de Castelló, per la qual s'autoritza parcialment a l'Empresa Nacional del Gas, SA (Enagás) la realització de les instal·lacions del projecte definitiu del Ramal de Proquimed i Central Tèrmica de Castelló als termes municipals de Burriana, Vila-real, Almassora i Castelló. [1998/X5018]
  
Examinats els antecedents que hi ha en l'expedient CBREDE97/2 de la Unitat d'Energia i Mines, tramitat a instància de l'entitat Enagás, SA.
  
Antecedents de fet
  
Primer
  
El 15 de desembre de 1997 Enagás, SA, va sol·licitar autorització del projecte definitiu del Ramal de Proquimed i Central Tèrmica de Castelló als termes municipals de Burriana, Vila-real, Almassora i Castelló, on s'inclou la relació concreta i individualitzada dels béns i drets afectats per l'esmentat projecte.
  
Segon
  
El dia 22 de desembre de 1997 es va sotmetre a informació pública l'esmentat projecte, en la qual es conté la descripció de les instal·lacions, l'afectació a les finques particulars i la relació concreta i individualitzada dels béns i drets afectats.
  
Tercer
  
Tramitats els corresponents anuncis per a la informació pública del projecte i la relació de béns van ser publicats en el periòdic Mediterráneo de data 22 de gener, i una correcció d'errades publicada el 28 del mateix mes, en el Butlletí Oficial de la Província (BOP núm. 13, de 29 de gener de 1998) i en el Diari Oficial de la Generalitat Valenciana (DOGV núm. 3.184, de 16 de febrer de 1998).
  
Igualment va ser exposat l'anunci al tauler d'edictes dels ajuntaments de Vila-real, Almassora i Burriana (Castelló), durant un període de 20 dies com a mínim.
  
Quart
  
Per part del personal tècnic de la Unitat d'Energia i Mines, amb data 27 d'abril de 1998, s'emet informe on s'assenyala que no s'havien observat defectes aparents en la documentació presentada.
  
Cinqué
  
En el període d'informació pública es van formular al·legacions, presentades per:
  
Sra. Belinda Escura Claramonte, respecte de la finca CS-AL-233, sol·licita que li siga modificada la naturalesa de la finca.
  
Sr. Francisco Ros Felip, respecte de les finques CS-BU-604 i CS-BU-606, exposa que és titular de la finca CS-BU-606 i sol·licita una modificació de traçat; proposa un traçat alternatiu.
  
Sr. Juan Pardo Fonfria, respecte de la finca CS-AL-245, sol·licita que es modifique el domicili que consta en la relació de béns i drets.
  
Sr. Francisco Renau Renau, respecte de la finca CS-BU-721 i CS-AL-270V, fa les següents al·legacions: que és titular de la finca CS-AL-270V i respecte d'aquesta sol·licita una variant de traçat, i que inicialment aquest no anava per la seua finca.
  
Sr. Vicente Amiguet Serra, respecte de la finca CS-AL-229, exposa que ell no és titular de l'esmentada finca, ho és la Sra. Carmen Amiguet Serra.
  
Sr. Vicente Ribelles Montoliu respecte de la finca CS-BU-607 i CS-BU-608, Sr. Fernando Millán Almela respecte de la finca CS-BU-609, Sr. José María Font Martí respecte de la finca CS-BU-610, Sr. Enrique Claramonte Pesudo respecte de la finca CS-BU-611, Sra. Concepció García Rubert respecte de les finques CS-BU-614 i CS-BU-615, Sr. Josep Vicent Ferrer Oliver respecte de la finca CS-BU-616 i Sra. María Cabrera Moner respecte de les finques CS-BU-620 i CS-BU-621, manifesten la seua disconformitat amb el traçat argumentant que durant el procés d'execució de les obres s'impedirà l'accés a les finques afectades per interferir amb el camí d'accés i així mateix se n'impediria, en el període d'obres, el reg. Proposen un traçat alternatiu amb una alineació única entre el V-089 i V-084, que afecta altres finques.
  
Sr. Felipe Tena en representació de les entitats Developments and Proyects Hispania, SA, i Proyects & Structures Hispania, SA, manifesta la seua disconformitat amb el traçat d'acord basant-se en el fet que aquest va per zones que encara que actualment no són urbanes, se situen pròximes a zones potencialment urbanitzables. Proposa un traçat alternatiu que circula paral·lel a la carretera N-340 en un dels seus trams, per a situar-se a continuació dins del llit del riu Sec.
  
Sr. José Cantavella Vicent en nom de Canib-4, SL, al·lega, que podria resultar afectat en el supòsit que s'acceptara la variant proposada per diversos propietaris al terme municipal de Burriana.
  
Sr. Antonio Gil Bernat, respecte de la finca CS-VR-633, en el seu escrit sol·licita que el traçat circule pel llit del riu Sec.
  
Sisé
  
Acomplit el tràmit d'al·legacions a l'empresa sol·licitant, el 17 d'abril de 1998, Enagás, SA presenta un escrit contestant les al·legacions de:
  
1. Sra. Belinda Escura Claramonte: que després de les comprovacions prèvies oportunes procedirà a rectificar la naturalesa de la finca, si aquesta és errònia.
  
2. Sr. Francisco Ros Felip: que pel que fa a la titularitat que després de les comprovacions prèvies oportunes procedirà a realitzar les rectificacions que corresponga.
  
Quant a les variants de traçats proposades, Enagás podria acceptar una variant semblant a la variant alternativa que proposa el propietari, consistent a situar la canonada cap al sud, pròxima a la séquia i el camí existent, sempre que es complisquen les següents condicions:
  
1. Que siga tècnicament possible, per a la qual cosa abans de l'inici de les obres s'analitzarien possibles alternatives geomètriques del traçat, de manera que la variant anara en la seua totalitat per la parcel·la de l'al·legador i no calguera utilitzar corbes en calent.
  
2. En el cas que la geometria del traçat no poguera ajustar-se tècnicament en la seua totalitat a la parcel·la de l'al·legador, aquest haurà d'obtenir el consentiment del propietari de la parcel·la CS-BU-603 i limítrof perquè la conducció circule per elles.
  
3. Sr. Juan Pardo Fonfria: que una vegada realitzades les comprovacions oportunes procedirà a realitzar les rectificacions pertinents.
  
4. Sr. Francisco Renau Renau: que tal com indica l'al·legador en el seu escrit, el traçat final de projecte ha patit en tota aquesta zona una modificació apreciable motivada per les condicions imposades de no afectar l'expansió del polígon industrial del Grau, no sent aquest propietari l'únic que s'ha vist afectat.
  
En relació amb la variant que proposa l'al·legador de circular pel camí públic, Enagás, sempre que l'organisme propietari del camí hi accedira, podria instal·lar la canonada no pel mateix camí, per no ser tècnicament aconsellable en gasoductes d'aquestes característiques tècniques i geomètriques, sinó a un o dos metres de la vora.
  
5. Sr. Vicente Amiguet Serra: una vegada practicades les comprovacions oportunes es realitzaran les rectificacions pertinents.
  
6. Sr. Vicente Ribelles Montoliu, Sr. Fernando Millán Almela, Sr. José María Font Martí, Sr. Enrique Claramonte Pesudo, Sra. Concepción García Rubert, Sr. Josep Vicent Ferrer Oliver i Sra. María Cabrera Moner:
  
- Que el traçat del projecte circula paral·lel a 5 m del camí d'accés a les finques, per la qual cosa la seua utilització queda garantida en tot el procés de construcció.
  
- L'encreuament del camí es realitza a cel obert, i queda exclusivament interromput el pas durant un termini màxim de 4 hores, o bé es realitzaria en mina, permetent el pas mitjançant la instal·lació de xapes d'acer.
  
- La continuïtat dels regs queda garantida mitjançant la instal·lació de tubs beina que creuarien la rasa transversalment, i també el normal desenvolupament dels cultius ja que la profunditat d'enterrament del gasoducte permet continuar desenvolupant les feines agrícoles.
  
En conclusió, estimem que no és procedent la modificació del traçat, el qual s'ha ajustat a les infraestructures existents, camins i séquies a fi de minimitzar-ne l'afectació.
  
7. Sr. Felipe Tena en representació de les entitats Developments and Proyects Hispania, SA, i Proyects & Structures Hispania, SA: que la zona per on s'ha projectat el traçat actualment és sòl no urbanitzable per tal com el criteri de disseny va ser afectar en la menor mesura possible els cultius existents.
  
El traçat proposat és inviable tècnicament i administrativament, ja que és el seu tram paral·lel a N-340 ha de situar-se a 50 m. de l'aresta exterior d'explanació de la citada via i el tram següent del traçat que se situaria al llit del riu és tècnicament inviable atés el grau d'erosió i soscavament que s'hi ocasionaria.
  
8. Sr. José Cantavella Vicent en representació de Canib-4, SL: que l'al·legador no resulta afectat pel projecte.
  
Que Enagás en determinades parcel·les accedeix a realitzar variants de traçat, que a més de complir amb una sèrie de condicions tècniques, s'exigeix als al·legadors que en el cas que la variant afecte noves parcel·les obtinguen l'aprovació formal dels nous afectats.
  
D'acord amb l'anterior, si alguna de les variants sol·licitades afectara les parcel·les de l'empresa Canib-4, SL la variant no podrà ser realitzada sense l'aprovació formal de Canib-4, SL.
  
9. Sr. Antonio Gil Bernat: no pot acceptar la variant proposada per l'al·legador en discórrer pel llit del riu Sec, en base a les següents consideracions tècniques:
  
- Per motius de seguretat davant de riuades, tant Enagás, SA, com la resta de les empreses de gas, no consideren adequat ubicar les conduccions de gas al llit dels rius, rierols, rieres, etc., només es realitzen encreuaments perpendiculars amb els cursos d'aigües.
  
- Si la canonada de gas s'instal·lara al llit del riu, les feines de manteniment de les instal·lacions, a les quals està obligada per la reglamentació oficial, es veurien seriosament dificultades, si no impossibles de realitzar.
  
Seté
  
Amb data 27 de març de 1997 es va informar del projecte i l'autorització sol·licitada a B.P.OIL-España, Comunitat de Regants de Burriana, Comunitat de Regants de Castelló, Comunitat de Regants d'Almassora, Comunitat de Regants de Nules, Comunitat de Regants de Vila-real, Diputació Provincial (Departaments de Cultura, Medi Ambient i Carreteres), Confederació Hidrogràfica del Xúquer, Direcció Territorial de la Conselleria d'Agricultura i Medi Ambient, Direcció Territorial de la Conselleria d'Obres Públiques, Ministeri de Foment (Autopistes i Carreteres), Renfe, Telefónica, SA.
  
Vuité
  
Amb data 13 de maig el Sr. Felipe Tena Leonardo, com a administrador solidari de Developments and Proyects Hispania, SA, i Proyects & Structures Hispania, manifesta conéixer l'alternativa proposada per Enagás, SA, acceptant-la condicionada a distàncies mínimes al llit del riu Sec i a la carretera nacional 340.
  
Fonaments de dret
  
Primer
  
La Conselleria d'Indústria, Comerç i Turisme té competència en virtut del Reial Decret 2.595/1982, de 24 de juliol, sobre traspàs de funcions i serveis de l'administració de l'Estat a la Comunitat Valenciana en matèria d'indústria i energia (BOE 249, 18-10-82) i pel Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als serveis traspassats a la Comunitat Valenciana en matèria d'indústria, energia i mines (BOE 132, 02-06-84).
  
Segon
  
Per Ordre de la Conselleria d'Indústria, Comerç i Turisme, de 24 de febrer de 1986, es va atorgar a Enagás, SA, la concessió administrativa per al subministrament de gas natural per a usos industrials en diversos termes municipals a la província de Castelló, entre els quals es troben Castelló, Vila-real, Almassora i Burriana.
  
Tercer
  
Segons l'article 10 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, l'atorgament de les concessions i autoritzacions administratives portarà implícita la declaració concreta d'utilitat pública i la necessitat d'urgent ocupació, a efectes d'expropiació forçosa dels béns i drets necessaris per a l'establiment de les instal·lacions i de la imposició i l'exercici de la servitud de pas i la resta de limitacions de domini.
  
Quart
  
L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o drets afectats, n'originarà la urgent ocupació, segons disposa l'article 13 de l'esmentada llei.
  
Examinat l'anteriorment exposat i vistos el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, i la resta de normes tècniques i de seguretat complementàries, i també la Llei 10/1987, de 15 de juny esmentada, aquest Servei Territorial resol:
  
Primer
  
Autoritzar parcialment el projecte definitiu de les instal·lacions del Ramal de Proquimed i Central Tèrmica de Castelló per als termes municipals d'Almassora, Vila-real i Burriana (Castelló), sol·licitada per Enagás, SA, amb els efectes determinats en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos.
  
Segon
  
Estimar l'al·legació de la Sra. Belinda Escura Claramonte, en els termes que consten en l'antecedent de fet sisé, punt 1.
  
Tercer
  
Desestimar l'al·legació del Sr. Francisco Ros Felip en els termes que consten en l'antecedent de fet sisé, punt. 2.
  
Quart
  
Estimar l'al·legació del Sr. Juan Pardo Fonfria en els termes que consten en l'antecedent de fet sisé, punt 3.
  
Cinqué
  
Desestimar l'al·legació presentada pel Sr. Francisco Renau Renau en els termes que consten en l'antecedent de fet sisé, punt 4.
  
Sisé
  
Estimar l'al·legació presentada pel Sr. Vicente Amiguet Serra en els termes que consten en l'antecedent de fet sisé, punt 5.
  
Seté
  
Desestimar l'al·legació presentada pel Sr. Vicente Ribelles Montoliu, Sr. Fernando Millán Almela, Sr. José María Font Martí, Sr. Enrique Claramonte Pesudo, Sra. Concepció García Rubert, Sr. Josep Vicent Ferrer Oliver i Sra. María Cabrera Moner en base als motius al·legats per Enagás i que consten en l'antecedent de fet sisé, punt 6.
  
Vuité
  
Desestimar les al·legacions presentades pel Sr. Felipe Tena en representació de les entitats Developments and Proyects Hispania, SA, i Proyects & Structures Hispania, SA, i estimar la proposta conjunta d'ambdues parts que es concretaria a situar la canonada paral·lelament a la carretera N-340, a la distància mínima que establisca el Servei de Carreteres del Ministeri de Foment i igualment circularà paral·lelament al llit del riu Sec a la distància mínima que establisca la Confederació Hidrogràfica del Xúquer, sempre que això no implique afectació a nous propietaris.
  
Nové
  
Estimar l'al·legació presentada pel Sr. José Cantavella Vicent en nom i representació de Canib-4, SL en els termes que consten en l'antecedent de fet sisé, punt 8.
  
Deu
  
Desestimar les al·legacions presentades pel Sr. Antonio Gil Bernat en base als motius al·legats per Enagás, SA i que consten en l'antecedent de fet sisé, punt 9.
  
Onze
  
L'afectació a finques particulars derivades de les instal·lacions es concreta en la següent forma:
  
U. Expropiació forçosa en ple domini dels terrenys sobre els quals s'han de construir els elements d'instal·lació fixa en superfície.
  
Dos. Per a les canalitzacions:
  
A. Imposició de servitud permanent de pas en una franja de terreny de dos metres d'ample, al llarg del gasoducte, per on anirà enterrada la canonada o canonades que es necessiten per a la conducció del gas i que s'ajustarà a les següents limitacions:
  
1. Prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos a una distància inferior a dos metres, comptats de l'eix de la canonada.
  
2. Prohibició de realitzar qualsevol tipus d'obres o efectuar cap acte que poguera danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Aquesta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
3. Lliure accés del personal i els equips necessaris per a poder mantenir, reparar o renovar les instal·lacions, amb pagament, si és procedent, dels danys que s'hi ocasionen.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació i en la qual es faran desaparèixer tots els obstacles.
  
Tres. Per al pas dels cables de connexió i elements dispersius de protecció catòdica:
  
A. Imposició de servitud permanent de pas en una franja de terreny d'un metre d'amplària, per on aniran enterrats els cables de connexió i elements dispersius, que s'ajustarà a la prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos i per a realitzar qualsevol tipus d'obra.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació, en la qual es faran desaparèixer tots els obstacles.
  
Dotze
  
L'autorització atorgada ho és d'acord amb les següents condicions:
  
1. En tot moment s'haurà de complir tot el que s'estableix en el Reglament General del Servei Públic de Gasos Combustibles, i també en les seues normes complementàries: Reglament de Xarxes i Connexions de Combustibles Gasosos, aprovat per l'Ordre del Ministeri d'Indústria de 18 de novembre de 1974, modificat per les ordres de 26 d'octubre de 1983 i de 6 de juliol de 1984; en l'Ordre del Ministeri d'Indústria de 29 de maig de 1980, per la qual es va atorgar la concessió administrativa a Enagás, SA, per a la instal·lació d'una indústria de distribució i venda de gas natural per a usos industrials en diversos termes municipals de la província de Castelló, i en l'Ordre de 24 de febrer de 1986 de la Conselleria d'Indústria, Comerç i Turisme, sobre ampliació de la concessió administrativa atorgada a Enagás, SA, per al subministrament de gas natural per a usos industrials a diversos municipis de la província de Castelló, tot això en el que no haja sigut modificat per la Llei 10/1987, de 15 de juny.
  
2. Les instal·lacions que s'autoritzen hauran de realitzar-se d'acord amb el projecte definitiu de les instal·lacions del Ramal de Gas Natural de Proquimed i Central Tèrmica de Castelló, en els termes municipals d'Almassora, Vila-real i Burriana (Castelló), que queda especificat en les següents dades bàsiques:
  
A. Descripció de les instal·lacions: 12.940 metres de canonada d'acer, tipus API-5L, de 16- de diàmetre, enterrada, la pressió de disseny és de 72 bar.
  
3. Per a introduir modificacions que afecten les dades bàsiques a què es refereix la condició 2a caldrà obtenir autorització d'aquest Servei Territorial.
  
4. Aquest Servei Territorial, una vegada finalitzades les obres d'instal·lació, procedirà a realitzar els assajos i les proves oportunes, i també a demanar un certificat final d'obra, signat per un tècnic superior competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb la normativa tècnica vigent que hi siga d'aplicació.
  
5. Aquest Servei Territorial aprovarà les condicions concretes d'aplicació del projecte i introduirà les modificacions de detall que resulten realment més convenients.
  
6. Enagás, SA, donarà compte de l'acabament de les instal·lacions a aquest Servei Territorial, per al seu reconeixement definitiu i l'alçament de l'acta de posada en marxa; sense aquest requisit no podran entrar en funcionament.
  
7. Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades, per la declaració inexacta de les dades subministrades o una altra causa excepcional que ho justifique legalment.
  
Aquesta autorització s'atorga sense perjudici i independentment de les autoritzacions, les llicències o els permisos de competència municipal, provincial o uns altres necessaris per a la realització de les obres de les instal·lacions.
  
Contra aquesta resolució podrà interposar-se un recurs ordinari davant de la Direcció General d'Indústria i Energia d'aquesta Conselleria, en el termini d'un mes, a partir de l'endemà de la publicació, de conformitat amb allò que s'ha establit en l'article 114, en relació amb l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.